刘子翚
读曾吉甫横碧斋诗
携锄引荒泉，偶步松岗北。
泠然毛骨清，楚尾见秋色。
稻气馥初凉，柽阴澹微日。
缅怀小斋居，棂槛增岑寂。
旷度灭知闻，微吟数峰碧。
若人端好修，珍驾动无迹。
深穷伊水源，峻陟衡山极。
终焉憩孔林，所乐惟自得。
延和数酌醪，侑静一编易。
向来辱倾输，洞见胸中白。
思亲道匪侔，既远情不怿。
矧余质冥顽，固未易刻画。
尊生有遐心，克已无全力。
以兹畏所知，负负常夕惕。
余波傥时渐，玉汝天其或。